**ZAPISNIK**

**sa 7. sjednice Općinskog vijeća Općine Maruševec održane 15. travnja 2014. godine u prostorijama Općine Maruševec sa početkom u 18:00 sati.**

Sjednici su bili nazočni vijećnici:

Andreja Ptiček – predsjednica Općinskog vijeća, Marijan Fatiga, Vladimir Kolarić, Josip Vrbanec, Tomislav Šagi, Branko Đurkas, Dragutin Putar-Matuza, Dragutin Peharda, Blanka Glavica-Ječmenica, Josip Špoljar, Branko Mavrek, Danijela Možanić-Vrbanec, Dragutin Kišić, i Vjekoslav Bahun

Nenazočni: Stjepan Klen

Ostali nazočni:

Ivan Šagi – općinski načelnik, Nedeljko Horvat – zamjenik općinskog načelnika, Mario Klapša – predsjednik Udruge Paintball, Ivan Banec – tajnik Udruge Paintball, Zdravko Kukec – direktor Markom-a d.o.o., Anka Vincek-voditelj Službe za financije i proračun i Dragica Korpar – voditelj zapisnika

PITANJA I PRIJEDLOZI VIJEĆNIKA

A. Ptiček izvijestila je vijećnike da je vijećnik Vladimir Kolarić dao ostavku na funkciju potpredsjednika Općinskog vijeća. Ostavka potpredsjednika Općinskog vijeća biti će idući put na dnevnom redu sjednice, nakon što svoj dio odradi Odbor za izbor i imenovanja.

V. Kolarić – postavio je pitanje što je sa isplatom uskrsnica za umirovljenike, odnosno u kojoj prigodi će se sredstva pomoći umirovljenicima isplaćivati.

Načelnik I. Šagi odgovorio je da su sredstva za umirovljenike predviđena u Proračunu za 2014.g. za isplatu jednom godišnje. Ove godine dala bi se umirovljenicima božićnica. Ako iduće godine bude sredstava u Proračunu, pomoć se može odobriti i za Uskrs i za Božić. Za sada smo tražili podatke o broju umirovljenika do cenzusa 1.700 kuna, a sada ćemo uzeti još cenzusa i onda će se to vijećnicima prezentirati i odrediti će se koliki će to cenzus za isplatu biti.

J. Špoljar istaknuo je da ima 3 pitanja i komentar na otvorene stavke. Prvo pitanje odnosi se na finoteku. Postoji jedan poduzetnik koji je pokrenuto projekt finoteke. 14.03. je službeno Općini poslan projekt finoteke. Općina bi preuzela financiranje članarine u koju bi se mogli uključiti svi OPG-i. To bi bilo dobro, ali vlasnik je rekao da je dobio odgovor načelnika da Općina nije zainteresirana za taj projekt. Vijećnik je istaknuo da nije dobio odgovor na vijećničko pitanje od prošli puta u svezi uporabe petrol-koksa u Ciglani Cerje. Postavio je pitanje što je načelnik poduzeo po prezentaciji Branka Mavreka sa prošle sjednice. Vijećnik je postavio pitanje koje su dionice obuhvaćene projektom IPARD programa, jer je rečeno da ide 2,5 km cesta. Neka se točno u pismenom obliku na slijedećoj sjednici da odgovor koje su dionice obuhvaćene IPARD programom. Vijećnik je istaknuo da je on dobio pregled otvorenih stavaka za komunalnu naknadu, ali postavlja pitanje zašto ih nisu dobili svi vijećnici. Ujedno po pitanju otvorenih stavki postavlja pitanje gospođi Anici koliko su vjerodostojni ovi podaci.

Načelnik I. Šagi odgovorio je da je sa projektom finoteka upoznat od prije 7 dana kada se vratio na posao. On je osobi koja ga je zvala rekao da će se projekt razmotriti i nakon toga će se dati odgovor. Njega nije zvao gospodin, nego gospođa. U svezi petrol koksa Općina Maruševec poduzela je sve aktivnosti koje je trebalo, a sve ostale aktivnosti idu u sklopu okolišne dozvole, te tako dugo dok državne institucije ne odrade svoj posao Općina Maruševec ne može poduzimati druge aktivnosti. Što se tiče prezentacije vijećnika Branka Mavreka nije točno da načelnik nije ništa poduzimao. To je jedna studija koju treba pokrenuti negdje i s nekim. Načelnik je istaknuo da će pokušati razgovarati sa vlasnikom Ciglane i vidjeti ćemo što će se moći učiniti. IPARD program se odnosi na 10 dionica i danas se radilo na usklađivanju. Dionice se mogu vidjeti u projektima, a mogu se i ispisati i predočiti svim vijećnicima. Načelnik je istaknuo da on nikada nije zaustavljao da se vijećnicima dostavae izlisti, a ako je što promaklo u računovodstvu, neka se uskladi.

A.Vincek odgovorila je da je lista obveznika komunalne naknade sa potraživanjima dostavljena vijećnicima Dragutinu Pehardi i Josipu Špoljaru, koji su kroz vijećničko pitanje zatražili dostavu tih podataka jer podaci se dostavljaju vijećnicima koji podatke zatraže. Odgovorila je da su dostavljeni podaci vjerodostojni, a ako postoji bilo kakav problem ili neusklađenost u svezi komunalne naknade moli da se vijećnik javi u računovodstvo i napraviti će se usklađenje jer greške su uvijek moguće, bilo kod plaćanja putem pošte, banke ili na drugi način, ako i postoji greška ona nije namjerna.

B. Mavrek – istaknuo je da je možda krivo shvaćena njegova izjava kod prezentacije bioenergane na prošloj sjednici Općinskog vijeća, sa izjavom da je sa načelnikom sve stalo, misli se samo da od prezentacije projekta načelniku, nadalje nije bilo aktivnosti. Vijećnik je postavio pitanje da li je dimnjak Ciglane Cerje legaliziran.

Načelnik je odgovorio da dimnjak nije legaliziran.

B. Mavrek – istaknuo je da ljudi pitanju u svezi sufinanciranja PVC stolarije i fasada od strane Fonda za zaštitu okoliša i energetsku učinkovitost. Postavio je pitanje da li se što po tom pitanju poduzima.

Načelnik je odgovorio da lijepo zvuči 50% pomoći za ljude. Jedinice lokalne samouprave preuzimaju kompletnu aktivnost od prijave, vođenja projekta, nadzora do isplate sredstava izvođačima radova. Treba razmotriti sve mogućnosti i obveze. Trenutno Bednja, Lepoglava i Varaždin vode u tim projektima, ali i oni imaju problema sa realizacijom. Oko 75.000 kuna je neki prosjek vrijednosti investicije po objektu, a to je onda obveza od 7.500 kuna po objektu za Općinu Maruševec. Znači u Proračunu Općine Maruševec treba osigurati 100.000 kuna. Uglavnom taj projekt treba jedna osoba voditi. Na kraju treba svaki vlasnik ishoditi energetski certifikat objekta. Grad Lepoglava odradio je 40 jedinica, tu su se isto pojavili određeni problemi, ali to rješava osoba koja je samo za to zadužena.

T. Šagi – postavio je pitanje kada će se riješiti problem sa stajanjem autobusa na ulazu u rotor u Gredi, te što je sa odvodnjom oborinskih voda u Gredi jer u jednom dijelu Grede već je nastala cijela mlaka i tu se ništa ne poduzima.

Načelnik je odgovorio da što se tiče rotora to traje od jeseni. ŽUC to rješava, jer tu lokaciju može samo ŽUC riješiti jer se radi o županijskoj cesti. Oni traže od nas izjavu da se tu iduće dvije godine neće raditi kanalizacija i dalje onda oni idu u realizaciju te ceste. Što se tiće odvodnje oborinskih voda u Gredi, tu je krivnja Hrvatskih cesta za odvodnju oborinskih voda sa državne ceste D35. Ljudi ne žele dati očistiti kanale, a sva se voda iz Selnika slijeva dolje na Gredi. Problem je i odvodnja iza Jure Kumrića gdje je trebalo ići sa tripartitnim dogovorom. Nakon Uskrsa ide sastanak u svezi problema ove odvodnje i tek tada će se to riješiti.

B. Glavica – Ječmenica – istaknula je da je prilikom zadnjih poplava jako stradala obitelj Pižeta iz Čalinca. Budući da je to naše područje, da li se i što poduzima da se izbjegne iduće izlijevanje vode na njihovo imanje.

Načelnik je odgovorio da se radio od kanalu koji ide od izvora u Čalincu kroz „Sitnicu“, ali je taj bivši kanala od strane jednog privatnog vlasnika zatvoren i sada se problem ove odvodnje treba riješiti izgradnjom kanala.

B. Glavica – Ječmenica istaknula je da treba to intenzivirati da se nešto napravi i da se ovaj problem riješi.

Načelnik je odgovorio da rješenje problema postoji, ali najprije treba riješiti imovinsko-pravne odnose da bi se problem mogao riješiti.

B. Glavica – Ječemnica istaknula je da je ovih dana objavljen natječaj Općine Vidovec za povjeravanje poslova vezanih uz groblje, a ujedno je i pokrenut prijedlog Općine Vidovec za pregovore da u vlasništvo Markom-a uđu i druge jedinice lokalne samouprave sa dokapitalizacijom.

Načelnik je odgovorio da je prijedlog Općine Vidovecda se Markom dokapitalizira sa ulaskom Općine Vidovec u suvlasništvo Markom-a, a tu se javila onda i Općina Beretinec. Ali takav prijedlog treba dobro razmotriti i raspraviti i ići sa njiime na dnevni red Općinskog vijeća. Tu se trebaju prezentirati prednosti i nedostaci takve dokapitalizacije i financijski pokazatelji. Taj prijedlog svakako treba ići na sjednicu Općisnkog vijeća.

D. Peharda – postavio je pitanje da li je poslan projekt za otkup zemljišta za proširenje Ul. M. Gupca u Donjem Ladanju. Bilo bi dobro da greder prođe u Donjem Ladanju po poljskim putevima, tako da se skine gornji sloj zemlje i poravnaju putevi. Vijećnik je postavio pitanje kada će se riješiti pitanje odvodnje kod Ignaca Peharda i kod Juliusove ulice u Donjem Ladanju. Kod bukovčeve ulice se stalo prije par godina jer treba razdijeliti oborinske i otpadne vode.

Načelnik je odgovorio da je u Općini bila delegacija iz ŽUC-a koji je rekao da se ide u proširenje ove ceste, čak i ako treba sa otkupom zemljišta. Proširenje puteva grederom će se napraviti, a sada će biti i sastanak sa predsjednicima Mjesnih odbora. Hrvatske vode ne žele dati suglasnost dok se ne napravi projekt. Projektant Premužić sada radi projekt i čim dobijemo suglasnost Hrvatskih voda radovi se mogu napraviti. Pojedinačne propuste po selu treba sa ljudima riješiti Mjesni odbor.

Dragutin Peharda odgovorio je da su u Ul. G. Krkleca bili sakupljeni svi potpisi za postavu propusta, ali propusti nisu napravljeni i problemi su ostali.

V. Bahun – istaknuo je da je Ivica Štok, vlasnik kuće kraj društvenog doma u Donjem Ladanju voljan da mu se postavi ograda, tako da ima svaki svoje, Općine svoje, a Štrok svoje i neka se to riješi.

Načelnik je odgovorio da je općinsko općinsko, a privatno je privatno i to što je naše mi ćemo morati ograditi.

D. Kišić – istaknuo je da čuje da je cesta – put u Brodarovcu u katastrofalnom stanju jer je oštećena od vozila i strojeva Hrvatskih šuma. Vijećnik je postavio i pitanje da li postoji mogućnost da se postavi ogledalo kod izlaza sa polja na državnu cestu u Jurketincu zbog slabe preglednosti.

Načelnik je odgovorio da je cesta u Brodarovcu sanirana jer su ju Hrvatske šume sanirale, a postava ogledala u Jurketincu će se riješiti.

V. Kolarić – postavio je pitanje što je sa javnim radovima.

Načelnik je odgovorio da su svi prijemi i za javne radove i za stručno osposobljavanje bili obustavljeni od strane Zavoda za zapošljavanje zbog pomanjkanja sredstava u državnom proračunu, što je bilo i objavljeno u medijima, ali jučer je javljeno da će se sa ovim programima ipak nastaviti, tako da sada čekamo daljnje obavijesti Zavoda za zapošljavanje.

B. Đurkas postavio je pitanje kada će se izvršiti pošljunčavanje nerazvrstanih cesta u Mjesnom odboru IV i kada će se riješiti krak kod Panexa

Načelnik je odgovorio da je za Mjesni odbor IV obiđen teren i sa šljunčanjem će se početi ovih dana. Krak kod Panexa je u planu.

 Predsjednica je za sjednicu predložila slijedeći:

DNEVNI RED:

1. Usvajanje zapisnika sa 6. sjednice Općinskog vijeća Općine Maruševec održane

 14. ožujka 2014.g.

2. Izvješće o provedenim aktivnostima za dodjelu prostora u vlasništvu Općine Maruševec

 na korištenje udrugama

3. Donošenje Zaključka o prihvaćanju Izvješća o izvršenju Proračuna Općine Maruševec za

 2013. godinu

4. Izvješće općinskog načelnika o korištenju proračunske zalihe Proračuna Općine

 Maruševec u razdoblju od 01.07. – 31.12.2013. godine

5. Donošenje Zaključka o prihvaćanju Izvješća o radu općinskog načelnika za razdoblje

 od 01.07. – 31.12.2013.g.

6. Donošenje Zaključka o prihvaćanju Izvješća općinskog načelnika o realizaciji Programa

 gradnje objekata i uređaja komunalne infrastrukture za razdoblje 2013. godine

7. Donošenje Zaključka o prihvaćanju Izvješća općinskog načelnika o realizaciji Programa

 održavanja komunalne infrastrukture i raspodjele sredstava komunalne naknade za 2013.

 godinu

8. Donošenje Odluke o dobitnicima javnih priznanja Općine Maruševec u 2014. godini

9. Donošenje Zaključka o odobravanju Markom-u d.o.o. podnošenja zahtjeva za

 prolongaciju korištenja odobrenog minusa po Cash-poolu Garancijske agencije

 Varaždinske županije

Općinsko vijeće je jednoglasno prihvatilo predloženi dnevni red.

**TOČKA 1.**

J. Špoljar – istaknuo je da na stranici 6. zapisnika sa prošle sjednice, pri dnu stoji da je Općinsko vijeće sa 10 glasova „za“, 3 glasa „protiv“ i 1 „suzdržan“ donijelo odluku. Vijećnik predlaže da se poimence navede kako je tko glasao, a ujedno predlaže da se tako upisuje i kod donošenja svih odluka.

Predsjednica A. Ptiček odgovorila je da prijedlog vijećnika mora odbiti jer to nije primjedba na zapisnik, a način glasovanja i sadržaj zapisnika propisan je Poslovnikom o radu Općinskog vijeća.

V. Kolarić istaknuo je da je pod točkom 13. na 6. sjednici Općinskog vijeća povrijeđen Poslovnik o radu Općinskog vijeća jer mu je kao vijećniku oduzeta riječ, a nije mu prije toga dana opomena. Osim ove bilo je i više povreda Poslovnika na 6. Sjednici. Kada je predlgao dopunu dnevnog reda dostavio je ljudima prijedlog i nije mu sukladno članku 60. Poslovnika dano da obrazloži svoj prijedlog, te da se o prijedlogu glasa bez rasprave, već je predsjednica Općisnkog vijeća sama počela obrazlogati prijedlog. Vijećnik je istaknuo da mu je vijećnica dužna ispriku jer nije bilo razloga za takav postupak. Istaknuo je da Poslovnik svakako treba doraditi.

Predsjednica A. Ptiček odgovorila je da od njezine strane nije bilo povrede Poslovnika, a vijećnik ne može vikati i imati povišeni ton na sjednici. Istaknula je da se slaže da se Poslovnik treba doraditi.

Općinsko vijeće sa 12 glasova „za“, 1 glas „protiv“ i 1 „suzdržan“ donosi

**ZAKLJUČAK**

Usvaja se zapisnik sa 6. sjednice Općinskog vijeća Općine Maruševec održane 14. ožujka 2014. godine.

**TOČKA 2.**

Predsjednica A. Ptiček – izvijestila je da je razgovarano sa predstavnicima Udruge branitelja Domovinskog rata, Ogranak Maruševec i usuglašeno je da dodjela prostora Udrugi bude točka dnevnog reda na idućoj sjednici Općinskog vijeća nakon Dana Općine Maruševec.

Načelnik je istaknuo da ono što je trenutno slobodno je zgrada stare Općine, ali treba sada vremena da se sve usuglasi.

**TOČKA 3.**

A. Vincek – obrazložila je Izvješće o izvršenju Proračuna Općine Maruševec za 2013. godinu. Istaknula je da kod donošenja Zaključka o prihvaćanju izvješća, u Zaključku treba dodati da će se višak sredstava koristiti za podmirenje tekućih izdataka u 2014. godini.

Načelnik je obrazložio da je cilj od prošle godine bila konsolidacija Proračuna i to je postignuto. Cijele godine radili smo na tome da konsolidiramo poslovanje. Za realizaciju sredstava iz Fondova za sve namjene jedini način je da se osiguraju određeni udio vlastitih sredstava.

J. Špoljar istaknuo je da je obveza Općine Maruševec prema LAG-u 12.000 kuna. U 2013.g. plaćeno je 11.000 kuna, odnosno 91%, a u inventuri na dan 31.12. stoji da je dug Općine Maruševec prema LAG-u 9.000 kuna. Ovi podaci se ne slažu.

A. Vincek odgovorila je da je šema Proračuna takva da se rashodi knjiže na dan kada su nastali, a obaveze se naslijeđuju iz prethodnih godina. Bilanca je stanje na dan 31.12.2013.g., a sa novom godinu idu nove obveze.

Načelnik je odgovorio da su članice LAG-a preuzele obvezu sufinanciranja u iznosu od 1.000 kuna mjesečno i blo je u početku rečeno da će se taj iznos podmirivati iz drugih izvora, ali to se nije ostvarilo i zato se pojavio taj dug. Da nije bilo ovoga tumačenja ova obaveze bila bi plačena i ne bi bilo duga.

J. Špoljar istaknuo je da su sredstva bila na računu i moglo se platiti LAG-u da može funkcionirati.

D. Kišić istaknuo je da se vidi da je Proračun racionalno trošen, ali problem su prihodi. Treba nastojati da se prihodi iz fondova i ministarstava što bolje realiziraju. Istaknuo je da apelira i na upravni odjel da nastoje dati dodatne napore da se Općina javlja na sve natječaje i da se takva sredstva što više koriste.

Općinsko vijeće jednoglasno donosi

#### ZAKLJUČAK

**o prihvaćanju Izvješća o izvršenju Proračuna**

**Općine Maruševec za 2013. godinu**

**I**

Prihvaća se Izvješće o izvršenju Proračuna Općine Maruševec za 2013. godinu.

**II**

Izvješće o izvršenju Proračuna Općine Maruševec za 2013. godinu i Tablični dio izvršenja Proračuna Općine Maruševec za 2013. godinu čine sastavni dio ovog Zaključka.

**III**

Višak prihoda nad rashodima u iznosu od =406.038,19 kuna koristiti će se za podmirenje tekućih izdataka Proračuna Općine Maruševec u 2014. godini.

## IV

Ovaj Zaključak stupa na snagu osmog dana od dana objave u „Službenom vjesniku Varaždinske županije“.

**TOČKA 4.**

Načelnik je obrazložio izvješće o korištenju proračunske zalihe Proračuna Općine Maruševec u razdoblju od 01.07. -31.12.2013. godine. Istaknuo je da su stavke tj. izdaci koji nisu bili predviđeni u vrijeme njihova nastanka u Proračunu Općine Maruševec plaćeni iz ove stavke, ali su kasnije sa rebalansom Proračuna uvršteni u stavke Proračuna.

Općinsko vijeće jednoglasno donosi

 **ZAKLJUČAK**

 I

Prihaća se Izvješće Općinskog načelnika o korištenju proračunske zalihe Proračuna Općine Maruševec u razdoblju od 01.07. – 31.12.2013. godine.

 II

Izvješće iz točke I sastavni je dio ovog Zaključka.

**TOČKA 5.**

Načelnik I. Šagi obrazložio je svoje izvješće o radu za razdoblje od 01.07. do 31.12.2013. godine.

 J. Špoljar dao je primjedbu da bi zbog važnosti projekta i od interesa za Općinu Maruševec u Skupštini LAG-a Sjeverozapad trebali biti načelnik i zamjenik načelnika, a ne gospođa Korpar kao djelatnica Jedinstvenog upravnog odjela. Zatim kod imenovanja Povjerenstva za javnu nabavu načelnik bi u izvješću trebao točno pobrojati tko su članovi Povjerenstva. U izvješću ima puno stvari koje se ponavljaju iz ranijeg izvješća, npr. na strani 9. ima puno stvari koje se nastavljaju, tako se navodi da je nastavljeno sufinanciranje udruga i sl. To nije potrebno pisati jer je to zakonska obaveza za rad načelnika.

Načelnik je odgovorio da LAG Sjeverozapad ima svoj Statut i Program. Načelnici su članovi Skupštine LAG-a, a zaposlenici su članovi Upravnog odbora LAG-a. Statutom LAG-a propisana je struktura, broj članova, dob, stručna sprema i druge karakteristike sa kojima se članovi moraju uklopiti u Upravni odbor. Tako da su kod tog imenovanja između Općina dogovoreni uvjeti i kriteriji, odnosno koji kriterij će koja Općina ispuniti. Što se tiče Povjerenstva za provedbu postupka za javnu nabavu za IPARD program na njemu je bilo da donese odluku o imenovanju ocjenjivačkog suda, a to su trebali biti stručni ljudi građevinske i druge struke sa znanjem engleskom jezika, koje potvrđuje Agencija za plaćanja u poljoprivredi, ribarstvu i ruralnom razvoju, tako da je on samo formalno donosio odluku o imenovanju, a njihov sastav je propisan Pravilnikom o IPARD procedurama. Načelnik je istaknuo da njemu nije potrebno da nekakvim natuknicama povećava broj stranica jer ima još puno toga što se radi, a što u ovome izvješću zbog opsežnosti nije ni navedeno.

B. Glavica-Ječmenica naglasila je da nigdje nije propisano kako izvješće načelnika treba izgledati. Dobar dio aktivnosti navedenih u izvješću odnosi se na rad Jedinstvenog upravnog odjela, tako da to ne bi trebalo u izvješću navoditi. Bilo bi dobro da načelnik malo više u izvješću napiše koje je aktivnosti poduzimao, za što je davao inicijativu, a da se malo manje pišu djelatnosti samog upravnog odjela.

D. Peharda – istaknuo je da je iz izvješća vidljivo da je izdano 51 rješenje za ogrjev korisnicima socijalne skrbi. Vijećnik je postavio pitanje da li su to svi korisnici sa našeg područja i da li se može dobiti spisak tih korisnika, da Općinsko vijeće vidi tko koristi sredstva socijalne pomoći.

Predsjednica A. Ptiček odgovorila je da će gospođa Korpar provjeriti putem Centra za socijalnu skrb Ivanec da li se spisak korisnika može dostaviti vijećnicima, a s obzirom na Zakon o zaštiti osobnih podataka jer se radi o spisku Centra za socijalnu skrb Ivanec, a ne spisku Općine Maruševec.

V. Kolarić istaknuo je da načelnik češće treba održavati sastanke sa predsjednicima mjesnih odbora i ako treba neka ih se pozove na sjednice Općinskog vijeća. Tako da i u izvješću načelnika treba više pisati o aktivnostima načelnika vezanim uz mjesne odbore.

Općinsko vijeće jednoglasno donosi

 ZAKLJUČAK

 I

Prihvaća se Izvješće o radu Općinskog načelnika Općine Maruševec za razdoblje od

01. srpnja 2013. do 31. prosinca 2013. godine

 II

Izvješće iz točke I sastavni je dio ovog Zaključka.

**TOČKA 6.**

Načelnik je obrazložio izvješće o realizaciji Programa gradnje objekata i uređaja komunalne infrastrukture za razdoblje 2013. godine.

- Općinsko vijeće jednoglasno donosi

 **ZAKLJUČAK**

 I

Prihvaća se Izvješće Općinskog načelnika Općine Maruševec o realizaciji Programa gradnje objekata i uređaja komunalne infrastrukture za razdoblje 2013. godine.

 II

Izvješće iz točke I sastavni je dio ovog Zaključka.

**TOČKA 7.**

Načelnik je obrazložio izvješće o realizaciji Programa održavanja komunalne infrastrukture i raspodjele sredstava komunalne naknade za 2013. godinu

- Općinsko vijeće jednoglasno donosi

 **ZAKLJUČAK**

 I

Prihvaća se Izvješće Općinskog načelnika Općine Maruševec o realizaciji Programa održavanja komunalne infrastrukture i raspodjele sredstava komunalne naknade za 2013. godinu.

 II

Izvješće iz točke I sastavni je dio ovog Zaključka.

**TOČKA 8.**

Prijedlog Odluke o dobitnicima javnih priznanja Općine Maruševec u 2014. godini obrazložila je predsjednica Andreja Ptiček.

J. Špoljar istaknuo je da se slaže sa predloženom dodjelom javnih priznanja Općine Maruševec. Dječjem vtiću Maja Pčelica je ove godine 11-godišnjica, a dodjeljuje mu se nagrada za 10-godišnjicu rada. Možda bi u odluci trebalo navesti da se ispravlja propust sa prošlog Vijeća jer je vrtić tu nagradu trebao primiti prošle godine. Ako je netko ostvario 10-godišnji rad, a pogotovo rad sa djecom treba mu dati priznanje. Vijećnik je istaknuo da bi svima tj. svim firmama za 10-godišnji rad trebalo dati javno priznanje.

Načelnik I.Šagi odgovorio je da se uvijek vodilo brigu da firme za 10-godišnji rad dobe priznanje, odnosno nagradu, tako su nagrade dobili i Elektromehanika i Consors i drugi poduzetnici, a Dječji vrtić Maja Pčelica bio je prošle godine kandidat za nagradu, ali je iz određenih razlog Općinsko vijeće prošle godine odredilo da se neće u 2013.g. dodjeljivati nagrade. Međutim sada je donijeta nova Odluka o javnim priznanjima i sve se uskladilo.

B. Mavrek istaknuo je da bi bilo interesantno vidjeti da se stave pločice sa nazivima svih firmi koje navrše 10 godina neprekidnog rada.

D. Peharda naglasio je da ponovno moli načelnika ili zamjenika načelnika da konačno posjete firmu Consors koja zapošljava najveći broj ljudi na području Općine Maruševec.

Općinsko vijeće jednoglasno donosi

**ODLUKU**

**O DOBITNICIMA JAVNIH PRIZNANJA OPĆINE MARUŠEVEC**

**U 2014. GODINI**

 **Članak 1.**

Ovom Odlukom određuju se dobitnici javnih priznanja Općine Maruševec u 2014. godini.

 **Članak 2.**

Nagrada Općine Maruševec za iznimna dostignuća u proteklom razdoblju dodjeljuje se:

DJEČJEM VRTIĆU „MAJA PČELICA“ iz Donjeg Ladanja za uspješni desetogodišnji odgojno-obrazovni rad sa djecom.

 **Članak 3.**

Plaketa Općine Maruševec dodjeljuje se:

* NOGOMETNOM KLUBU „OMLADINAC“ iz Jurketinca za 35-godišnjicu osnutka i kontinuiranog djelovanja;
* STJEPANU PEHARDI iz Koretinca 33 za 20 godina uspješnog vođenja Društva za sport i rekreaciju Općine Maruševec;
* SLAVKU PEHARDI iz Donjeg Ladanja, Ladanjskih rudara 10 za rad na očuvanju bogate rudarske tradicije maruševečkog kraja i
* MARKU STOLNIKU iz Donjeg Ladanja, Ladanjskih rudara 76 za postignute iznimne rezultate u sportu.

 **Članak 4.**

Javna priznanja utvrđena ovom Odlukom izraditi će se u obliku utvrđenom Odlukom o javnim priznanjima Općine Maruševec, a uručiti će se dobitnicima na svečanoj sjednici prigodom Dana Općine Maruševec.

 **Članak 5.**

Ova Odluka stupa na snagu danom donošenja.

**TOČKA 10.**

Općinsko vijeće razmotrilo je zahtjev Markom-a d.o.o. za podnošenje zahtjeva za prolongaciju korištenja odobrenog minusa po Cash-poolu Garancijske agencije Varaždinske županije.

Općinsko vijeće jednoglasno donosi

**ZAKLJUČAK**

Odobrava se MARKOM-u d.o.o. iz Čalinca 52 podnošenje zahtjeva za prolongaciju korištenja odobrenog minusa po Cash-poolu Garancijske agencije Varaždinske županije.

Predsjednica Općinskog vijeća zahvalila je na suradnji, pomoći i konstruktivnim kritikama u toku rada potpredsjedniku Općinskog vijeća gospodinu Vladimiru Kolariću

- Sjednica je završila sa radom u 20:10 sati.

 Voditelj zapisnika PREDSJEDNICA

 OPĆINSKOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Dragica Korpar, mag.oec./ /Andreja Ptiček, mag.nov../